Obecné zastupiteľstvo v Toporci podľa § 6 zákona SNR č. 369/1990 Zb. o obecnom zriadení a podľa § 5 odst. 1 písm c zákona NR SR č. 183/2000 Z.z. o knižniciach

vy d á v a pre územie Obce Toporec toto

**v š e o b e c n é z á v ä z n é n a r i a d e n i e**

**číslo 1/2013**

**Š T A T Ú T**

**OBECNEJ KNIŽNICE V TOPORCI**

**Obec Toporec**

na základe zákona SNR č. 369/1990 Zb. o obecnom zriadení v znení neskorších predpisov a zákona NR SR č. 183/2000 Z.z. o knižniciach vydáva tento štatút obecnej knižnice.

**§ 1**

**Právne postavenie knižnice**

Zriaďovateľ: Obec Toporec

Názov organizácie: Obecná knižnica Toporec

Typ hospodárenia: Vyčlenená časť z rozpočtu obce Toporec

Predmet činnosti: knižnično-informačné služby

Knižnica nemá právnu subjektivitu, teda nemá právo vystupovať v právnych vzťahoch.

Pri budovaní knižničných fondov knižnica spolupracuje s Regionálnou knižnicou v Poprade, ktorá plní úlohu metodického centra pre verejné knižnice v okrese Poprad.

**§ 2**

**Poslanie knižnice**

1. Knižnica buduje knižničné fondy a ich prostredníctvom sprístupňuje používateľom svojich služieb kultúrne hodnoty a informácie a tak prispieva k uspokojovaniu potrieb čitateľov a k zvyšovaniu ich kultúrnej úrovne a vzdelanosti.
2. Knižnica organizuje a zabezpečuje tiež ďalšie kultúrne, vzdelávacie a spoločenské podujatia, ktoré súvisia s jej hlavnou činnosťou (literárne stretnutia, besedy, rôzne súťaže, rozprávkové dopoludnia a pod.)

**§ 3**

**Sprístupnenie knižničných fondov**

1. Knižničné fondy sú sprístupňované voľným výberom. Dokumenty, ktoré knižnica nemá vo svojom fonde, môže zabezpečiť záujemcom z inej knižnice prostredníctvom medziknižničnej výpožičnej služby.
2. Knižnica poskytuje svoje služby verejnosti v súlade so Zákonom č. 211/2000 Z. z. o slobodnom prístupe k informáciám a o zmene niektorých zákonov, bez rozdielu ich politickej orientácie, náboženského presvedčenia, bez rozdielu rás, národnosti, spoločenského, alebo sociálneho postavenia.
3. Knižnica nesmie uchovávať, propagovať a požičiavať diela, ktoré sú v rozpore s Ústavou

Slovenskej republiky a s Listinou ľudských práv a slobôd.

**§ 4**

**Správa knižnice**

1. Za činnosť knižnice a za hospodárenie so zverenými finančnými prostriedkami a s majetkom obce zodpovedá zriaďovateľovi podľa platných právnych noriem a podľa pokynov zriaďovateľa knihovník.
2. Knihovníka menuje a odvoláva obecné zastupiteľstvo.
3. Zriaďovateľ môže ustanoviť ako svoj poradný orgán pre činnosť knižnice knižničnú radu.

 Členmi knižničnej rady sú obyvatelia obce, ktorí môžu svojimi názormi a skúsenosťami

 priaznivo ovplyvniť činnosť knižnice.

**§ 5**

**Hospodárenie knižnice**

1. Hospodárenie knižnice je súčasťou hospodárenia obce a je viazané na rozpočet obce. V rozpočte obce sa každoročne stanovuje finančná čiastka na zabezpečenie činnosti knižnice a na nákup kníh. O jej výške je knihovník informovaný.
2. Knižničný fond a majetok, ktorý knižnica využíva pri svojej činnosti, je majetkom obce.

Knihovník organizuje a spravuje zverený majetok podľa všeobecne záväzných právnych predpisov a zásad hospodárenia s majetkom obce.

1. Knihovník je povinný zaobchádzať so zverenými finančnými prostriedkami a podľa pokynov

zriaďovateľa a v stanovených termínoch predkladať vyúčtovanie.

1. Finančné zdroje knižnice sú:

a)rozpočet obce

b) príjmy z poplatkov za knižničné činnosti ktoré upravuje knižničný a výpožičný poriadok (zápisné, upomienky, náhrada za stratené knihy)

 c) sponzorské príspevky

 d) príjmy z iných aktivít kultúrneho charakteru (zbierka na nákup kníh)

5. Granty a sponzorské príspevky účelovo určené pre knižnicu musia byť zúčtované tak, aby

 bolo preukázateľné ich využitie.

**§ 6**

**Záverečné ustanovenie**

Poskytovanie knižnično-informačných služieb upravuje knižničný a výpožičný poriadok.

Zmeny a doplnky tohto štatútu schvaľuje obecné zastupiteľstvo. **Štatút bol schválený Obecným zastupiteľstvom v Toporci , dňa 20.05.2013 a nadobudol účinnosť dňom 04.06.2013, uznesením číslo 84/2013/c).**

V Toporci dňa 20.05.2013

PhDr. Jozef Potanko

 starosta obce Toporec